To av tre strøk på test for å bli dansk statsborger: Får spørsmål om Olsenbanden-årstall
ARTIKKELEN ER OVER TRE ÅR GAMMEL Når hadde den første danske Olsenbanden-filmen premiere? Blir spørsmålet lettere med svaralternativene 1968, 1970 og 1971? Det syntes kun 31,2 prosent av de 2359 som tok prøven for å få dansk statsborgerskap den 7. juni i år, ifølge blant annet Al Jazeera . Prøven ble gjort vanskeligere som en del av en rekke tiltak for å avskrekke asylsøkere fra å søke dansk statsborgerskap i januar, et vedtak som kom samtidig som den omstridte «smykkeloven». Test deg selv: Greier du innvandrerprøven om Norge?For å oppnå statsborgerskap må deltagerne svare riktig på 32 av 40 spørsmål, hvorav bare fem av dem handler om samtiden i Danmark. Resten går fra vikinghistorie til dansk arkitektur og høytidsfeiringer, skriver nyhetskanalen. Et annet spørsmål som vekker reaksjoner er når komponisten Carl Nielsen levde, enten 1865-1931, 1870 – 1940 eller 1892 – 1965. Svaralternativene er for like, mener folketingsrepresentant Mattias Tesfaye i Socialdemokraterne. – Dette tester ikke deres evne til å forstå dansk kultur, men heller om de er i stand til å huske presise årstall, sier Tesfaye til Al Jazeera. Tesfaye og hans parti støtter utprøvingen av søkerne, men mener spørsmålene bør revurderes. – Det ville være mer relevant å spørre om Olsenbanden er en film fra 60-tallet, et teaterstykke fra 50-tallet eller en kriminalroman fra 90-tallet. Det ville i større grad vise om folk har innsikt i dansk kultur, sier Tesfaye til Danmarks Radio. Les også: Syrisk flyktning vil ha alle sine 20 barn til DanmarkRadiokanalen stilte Olsenbanden-spørsmålet til skuespilleren Morten Grunwald, som spilte Benny i de 14 danske filmene, i juni. – Det kan da ikke engang jeg selv huske, svarte han da, men kom riktignok på sporet da han fikk svaralternativene. Svaret var for ordens skyld 1968. Utlendings- og integreringsminister Inger Støjberg (V) sier til Danmarks Radio at mange rett og slett ikke har studert godt nok til prøven, men hun er åpen for å endre noen av de vanskeligere spørsmålene. – Spørsmålet om Olsenbanden er helt klart et av de spørsmål som skal justeres litt, sier hun, og legger til at det er fem spørsmål som viser seg å være for vanskelige, samtidig som fem andre spørsmål er for lette. – Og de skal selvfølgelig også justeres. Les også: UDI-sjefen vil oppheve dagens asylrett
Utlendinger som søker om dansk statsborgerskap må pugge årstall. – Tester ikke om de er i stand til å forstå dansk kultur, sier opposisjonspolitiker.